Janus
Janus, (latinsk 'portåbning, gennemgang'), romersk guddom med to ansigter, det ene skuer frem, det andet tilbage. Han vogter byens porte og broer og, mere abstrakt, overgangen fra en tilstand til en anden, fx når den romerske hær gik i krig og marcherede gennem hans "tempel", en portbygning på Forum Romanum. Templet var kun åbent i krigstid, og kejser Augustus roste sig af, at det havde været lukket tre gange i hans regeringstid. Janus, der ikke har nogen græsk parallel i mytologi eller ikonografi, er meget sjældent afbildet.
Måneden januar er opkaldt efter Janus, men da det gamle romerske år begyndte med marts, hentyder månedsnavnet til en anden overgang, muligvis en port, som Solen tænktes at passere ved solhverv. Janus har intet modstykke i græsk religion og ingen mytologi bortset fra hans forbindelse med gudinden Carna.